**Η ομιλία του Γιάννη Σταθόπουλου**

«Αγαπητοί μας όλοι και όλες,

Η κοπή πίτας Συλλόγων, φορέων, παρατάξεων κ.λπ., ως γνωστόν, έχει γίνει θεσμός στη χώρα μας. Έτσι και εμείς καλέσαμε σήμερα στο φιλόξενο 2ο Γυμνάσιο φίλους και φίλες, πολίτες που μας στήριξαν και μας στηρίζουν στην μεγάλη προσπάθειά μας για μια καλύτερη Αγ. Παρασκευή και βέβαια Δημ. Συμβούλους, μέλη και στελέχη της Δημοτικής μας Κίνησης.

Είμαστε περήφανοι, αγαπητοί και αγαπητές όλοι και όλες για μια πορεία που διαρκεί περισσότερο από 20 χρόνια. Έχουμε βάλει πολλά λιθαράκια για τη βελτίωση της ζωής και την καθημερινότητα της Αγ. Παρασκευής όλα αυτά τα χρόνια με αποκορύφωμα την πενταετία 2014-2019 που ήμασταν στο τιμόνι του Δήμου.

Να θυμίσω χαρακτηριστικά **ότι** από εμάς αλλά κι άλλους ξεκίνησε ο αγώνας όταν κατεδαφίστηκε αιφνιδίως το πρ. Λύκειο «Μπαρμπίκα» και ήρθαν έτσι οι εξελίξεις ώστε **εμείς** να το ολοκληρώσουμε με ένα ολόκληρο αγώνα και την τύχη να είναι στο τιμόνι των ΚΤΥΠ η Ιωάννα Κουτούλη. Πόσες φορές πήγαμε να την δούμε άραγε για να σταματήσει η εγκατάλειψη των 7 χρόνων στο γιαπί! Αγώνες για την Περιφερειακή Υμηττού, για το κτήριο της ΣΔΑΜ που χτίστηκε (είναι εδώ ο Γεράσιμος Βλάχος) και καταφέραμε να «φύγει», για τα Σχολεία, για τον Ιόλα που και εδώ εμείς δώσαμε λύση, για τον Υμηττό, για το Γιαβάσειο, για τον «Μακρή», όπου οι 4 παρατάξεις και με την Ένωση Γονέων πίεσαν για να δοθεί ομόφωνη λύση (και αφού πρώτα εμείς ψηφίσαμε το Σεπτέμβριο του 2018 τη λήψη δανείου), για όλους τους ελεύθερους χώρους, όπου προχωρήσαμε στην αγορά δύο οικοπέδων για Σχολεία, για το Ο.Τ. 118 όπου καλείται η σημερινή Δημοτική Αρχή να δώσει λύση και θα την βοηθήσουμε και πολλά-πολλά άλλα.

Όλα αυτά και πολλά ακόμη, μας έφεραν το 2014 στο τιμόνι του Δήμου με την ψήφο των πολιτών. Μια Δημοτική Κίνηση, ανεξάρτητη από την όποια κομματική συμπάθεια έχει καθένας και καθεμία, με ενοποιητικό στοιχείο τις απόψεις μας και τη διάθεσή μας για μια άλλη Αγ. Παρασκευή, ανέλαβε τη Δημοτική αρχή και έκανε **πολλά**, ανέβασε πολύ ψηλά τον πήχη στα Δημοτικά έργα και δρώμενα. Και θα μου επιτρέψετε εδώ να επιμείνω διότι ο κ. Ζορμπάς προέβη μεταξύ των δύο Κυριακών σε μια άθλια ενέργεια, όταν μοίρασε στην πόλη ένα απαράδεκτο **τρικάκι,** ώστε να μαςεπιρρίψει ευθύνες ακόμη και για το Μάτι και τη Μάνδρα. Μας «βάφτισε» κομματική παράταξη εμάς και επηρέασε μια μερίδα πολιτών, αυτός που έφερε ανώτατους κομματικούς για να τον στηρίξουν. Να το πω λοιπόν καθαρά: Είμαστε και θα είμαστε στο μέλλον όλο και περισσότερο μια Ανεξάρτητη-αυτόνομη Δημοτική Κίνηση που θα παλεύει, για την πόλη και τα συμφέροντα της κοινωνίας της, με σταθερή αξία τον αγώνα σε όποιους τα επιβουλεύονται οποιασδήποτε κομματικής εξουσίας.

Σήμερα, 27/1, φίλες και φίλοι, ξεκίνησε η πεζοδρόμηση της οδού Γιαβάση στην Κεντρική Πλατεία με ανάπλαση όλων των πέριξ οδών. Είναι σημαντική μέρα γιατί πρέπει να θυμίσω ότι δεν έγινε όλα τα προηγούμενα χρόνια άλλη πεζοδρόμηση στην πόλη (οι υπόλοιπες είναι ήπιας κυκλοφορίας). Την ερχόμενη Δευτέρα 3/2 ξεκινά η καθολική ανάπλαση της οδού Αιγαίου Πελάγους. Σε λίγους μήνες ξεκινά το Δημαρχείο, που βεβαίως οι μελέτες **έγιναν** από όλες τις προηγούμενες Δημοτικές αρχές (και το έλεγα σε όλες μου τις σχετικές ομιλίες), όμως η χρηματοδότηση και η δημοπράτηση του έργου έγινε από εμάς με τη μεγάλη βοήθεια της Περιφέρειας Αττικής το 2018. Σε λίγους μήνες ξεκινούν οι αναπλάσεις των αύλειων χώρων όλων των Λυκείων αλλά και Δημοτικών Σχολείων, οι Αθλητικοί χώροι στο Πάρκο «Στ. Κώτσης», τα αντιπλημμυρικά έργα ψηλά στην Αιγαίου Πελάγους, στην Αμαρυλλίδος, την Καλαβρύτων, τις Λαχανά – Πόγκα – Αλκιβιάδου στο Κοντόπευκο, οι ασφαλτοστρώσεις κ.ο.κ.

Επιτρέψτε μου να τα θυμίσω όλα αυτά γιατί τα καπηλεύεται ήδη ως δικά του έργα ο νυν Δήμαρχος όπως καπηλεύεται και τη μελέτη ανάπλασης του Ιόλα που ανατέθηκε και **προχωρά** και φέτος θα έχουμε επίσης τη συνολική δημοπράτηση του έργου, που σημαίνει ότι σε δύο-τρία χρόνια η πόλη θα έχει αποκτήσει ένα Πολιτιστικό Κόσμημα. Και θα τελειώσω την αναφορά μου στα έργα μας με τους τίτλους όσων κάναμε στην πενταετία: Επαγγελματικό Λύκειο (πρ. Μπαρμπίκα), τριπλασιασμός του αντιπλημμυρικού δικτύου αγωγών ομβρίων 8 εκατ. €, ολοκλήρωση Βιοκλιματικής περισσότερο του 80% του έργου, ΦΕΚ για χρήσεις γης στο Πάρκο «Στ. Κώτσης», διανοίξεις-πεζοδρομήσεις στα Πευκάκια, νέο Νηπιαγωγείο στα Πευκάκια που θα λειτουργήσει φέτος, ανάπλαση αύλειων χώρων σε 9 Σχολεία συνολικά, πάνω από 3 εκατομμύρια ευρώ στα Σχολεία, Σχολικοί Τροχονόμοι, αναβάθμιση όλων σχεδόν των αιθουσών εκδηλώσεων των Σχολείων, νέος Κινηματογράφος δωρεάν στο Πάρκο «Στ. Κώτσης», αναβάθμιση της Βιβλιοθήκης «Αλ. Κοντόπουλος», Summertime τα καλοκαίρια με την ΕΡΤ, Χριστούγεννα και για πρώτη φορά Απόκριες στην Αγ. Παρασκευή με χιλιάδες κόσμου, ανάπλαση των δύο κλειστών Αθλητικών χώρων και των δύο ανοιχτών μπάσκετ, όργανα Γυμναστικής σε δύο Πάρκα, 11 ζευγάρια βυθιζόμενων κάδων, 30 γωνιές Ανακύκλωσης με καφέ κάδους, Κινητό Πράσινο Σημείο, περισυλλογή εγκαταλελειμμένων αυτοκινήτων, ασφαλτοστρώσεις με αυτές που θα γίνουν τώρα 24 χλμ. (έναντι 3 της προηγούμενης Δημοτικής αρχής), πεζοδρόμια, ενοικίαση Γιαβάσειου με 20.000 € το μήνα (μπήκε η ταμπέλα κατασκευής εκεί), καθαρισμός όλων των οικοπέδων επί 5 χρόνια, πεζοδρόμια γύρω από τον Παιδικό Σταθμό Αισώπου, νέα πεζογέφυρα, ανάπλαση όλων των Παιδικών χαρών (με προβλήματα σε δύο που θα λυθούν), νέο σύστημα μηχανοργάνωσης, προσλήψεις μόνιμου προσωπικού (ιδιαίτερα στους Παιδικούς Σταθμούς όπου έγινε μια τεράστια δουλειά), εξυπηρέτηση πολιτών και όλα αυτά με αύξηση των Ταμειακών διαθέσιμων με κάλυψη οφειλών προηγούμενων ετών, μείωση δανειακών υποχρεώσεων, διάφανο σύστημα μοριοδότησης στους Παιδικούς Σταθμούς, τακτοποίηση κληροδοτημάτων Πρίγγουρη και Ασημακοπούλειου, Συμμετοχικό Προϋπολογισμό στον Τσακό, μείωση 20% Δημοτικών Τελών και μηδενισμός για όλες τις ευπαθείς ομάδες και πολλά ακόμη στην κοινωνική πολιτική (Κέντρο Κοινότητας, Κοινωνικό Φροντιστήριο, χρηματοδότηση Παντοπωλείου, Μαγειρείου, Φαρμακείου που το βρήκα εγκαταλελειμμένο προχτές που δώσαμε τα φάρμακα που εσείς μας φέρατε τα Χριστούγεννα, αναβάθμιση Λαϊκού Πανεπιστημίου, απαλλαγές από τροφεία, ενίσχυση προγραμμάτων Παιδικών Κατασκηνώσεων και Θερινής Δημιουργικής Απασχόλησης, δημιουργία καφέ για τα ΑμεΑ, πρωτοβουλίες αλληλεγγύης (στη Μάνδρα, το Μάτι, τους πρόσφυγες), φέραμε το Σχολείο 2ης ευκαιρίας, υποτροφίες, προγράμματα πολλά απόν τον ΠΑΟΔΑΠ και για τα Σχολεία, ΚΕΠ Υγείας, μείωση τελών για τα μικρά καταστήματα, πρόσβαση και μονοπάτια στον Υμηττό με νέα πυροφυλάκια και ποτίστρα ζώων, απομάκρυνση παράνομων κεραίων κινητής τηλεφωνίας, σύσταση Κτηνιατρικής Υπηρεσίας και τόσα άλλα.

Θα σταθώ λίγο σε κάτι που ίσως δεν έχει αξιολογηθεί ακόμη: Πετύχαμε να αυξήσουμε την **Κοινωνική Συνοχή της πόλης** με όλα αυτά. Η Αγία έγινε πιο εξωστρεφής, πιο πόλη Πολιτισμού, πιο συμμετοχική και με επαναφορά Συνελεύσεων Γειτονιάς, πιο ανθρώπινη.

Δεν τα κάναμε βέβαια όλα. Υπάρχουν αρκετά που πρέπει να γίνουν και θα περιμένουμε και θα συμβάλλουμε σε όποια νέα έργα, δράσεις και δραστηριότητες υπάρξουν στην πόλη. Η μεγάλη αποτυχία τα Χριστούγεννα του 2019 να μην επαναληφθεί.

Και θα είμαστε παρόντες. Με ακόμη μεγαλύτερη προσπάθεια για νά ’ρθουν πολίτες που ήδη το επιθυμούν, να διδαχθούμε από τα λάθη μας, με σύμπνοια και συλλογικά θα είμαι και θα είμαστε παρόντες δυναμικά το 2023 γιατί έτσι έχουμε μάθει και γιατί θεωρούμε ότι είμαστε μια απόλυτα χρήσιμη δύναμη στην Αγ. Παρασκευή, είμαστε έμπειροι και μεγαλύτεροι, αλλά με το άρωμα του αύριο και του νέου για την πόλη μας.

Σας ευχαριστώ για τη σημερινή σας μαζική παρουσία μια βροχερή μέρα. Μου δίνετε και μας δίνετε δύναμη για να συνεχίσουμε.»